禹為人敏給克勤，其德不違，其仁可親，其言可信：聲為律，身為度，稱以出；亶亶穆穆，為綱為紀.
   禹乃遂與益、後稷奉帝命，命諸侯百姓興人徒以傅土，行山錶木，定高山大川.禹傷先人父鯀功之不成受誅，乃勞身焦思，居外十三年，過家門不敢入.薄衣食，致孝於鬼神.卑宮室，致費於溝淢.陸行乘車，水行乘船，泥行乘橇，山行乘檋.左準繩，右規矩，載四時，以開九州，通九道，陂九澤，度九山.
   令益予眾庶稻，可種卑濕.命後稷予眾庶難得之食.食少，調有餘相給，以均諸侯.禹乃行相地宜所有以貢，及山川之便利。